b"\n_START_ARTICLE_\nMetropolitanska \xc5\xbeeleznica\n_START_PARAGRAPH_\nMetropolitanska \xc5\xbeeleznica (angle\xc5\xa1ko Metropolitan Railway, znana tudi samo kot Met) je bila \xc5\xbeelezni\xc5\xa1ki sistem, ki je med leti 1863 in 1933 oskrboval mesto London. Glavna linija je potekala od mestnega jedra (londonskega Cityja) proti severozahodu, kjer so zdaj predmestja predela Middlesex. Prva proga je povezovala City s kon\xc4\x8dnima postajama dr\xc5\xbeavnega \xc5\xbeelezni\xc5\xa1kega omre\xc5\xbeja King's Cross in Paddington; del te so zgradili v predoru pod cesto New Road in ob ulici Farringdon do okro\xc5\xbeja Smithfield. Ob otvoritvi 10. januarja 1863 je postala prva proga podzemne \xc5\xbeeleznice na svetu._NEWLINE_Po Metropolitanski \xc5\xbeeleznici so sprva vozili vlaki s parnimi lokomotivami in vagoni s plinsko razsvetljavo, v za\xc4\x8detku 20. stoletja pa so jo elektrificirali. Prvotno progo so v desetletjih od izgradnje ve\xc4\x8dkrat podalj\xc5\xa1ali in zgradili odcepe proti drugim delom mesta severno od Temze. Izbolj\xc5\xa1ane potni\xc5\xa1ke povezave so bistveno pripomogle k razvoju predmestij v tem delu Londona._NEWLINE_Vzporedno z Metropolitansko \xc5\xbeeleznico so konec 19. in v za\xc4\x8detku 20. stoletja druga podjetja, opogumljena z njenim finan\xc4\x8dnim uspehom, gradila konkuren\xc4\x8dne proge, predvsem v vzhodnej\xc5\xa1ih predelih Londona. Leta 1908 se je Metropolitanska \xc5\xbeeleznica pridru\xc5\xbeila skupni blagovni znamki UNDERGROUND. Leta 1933 se je zdru\xc5\xbeila s podjetjem Underground Electric Railways Company of London, ki je imelo v lasti tri druge proge londonske podzemne \xc5\xbeeleznice, in londonskimi tramvajskimi ter avtobusnimi podjetji v Upravo za potni\xc5\xa1ki promet Londona. Poenoteni sistem podzemnih prog je zdaj znan kot Londonska podzemna \xc5\xbeeleznica (London Underground), ki \xc5\xa1e vedno uporablja tudi postaje in proge nekdanje Metropolitanske \xc5\xbeeleznice."